Ampliación no ye un castellanismo, ye un cultismo (latín AMPLIATIO, AMPLIATIONIS relacionau con lo verbo ampliāre) que se troba en las luengas d'arredol con las lochicas adaptacions foneticas. Para cuenta que mesmo en anglés y francés tenemos ampliation. Mirando lo google books ampliación con dito y feyto salen textos medievals de l'archivo de la Corona d'Aragón y de lo Reino de Navarra. Si que ye cierto que ye una parola de rechistro alto y que suposo que no ye d'uso freqüent en las parlas rurals. Como derivaus de los verbos enamplar y ixamplar yo he visto examplamiento en textos medievals, que sería ixamplamiento en la pronunciación actual. Li pregunté a Fernando Romanos por la parola enampladura que se troba en bell diccionario como lo Martinez y me dició que yera un invento, que no ye una parola documentada en las parlas altoaragonesas. Lo sufixo -ción pa fer substantivacions se troba en cultismos, y gosa derivar de formas latinas en -TION, que devez derivan de verbos latins (de SOLVERE, SOLUTION, y d'astí solución). Pocas vegadas en las luengas romances se combina con un verbo patrimonial (fundición, de fundir). Yo en cuenta de creyar una parola nueva como enamplación preferiría fer servir las que se troban documentadas como ampliación (y que encara que de rechistro alto s'entiende y se debe usar en la parla sobrarbenca de Moriello de Sant Pietro), encara que no ixamplamiento que lo veigo mes relacionau con la dimensión ampla u transversal.--EBRO (discusión) 13:27 12 oct 2015 (UTC)